Cod a theitl y modiwl - ECAD-7003C: Dysgwyr, Ysgolion a Chymunedau: ble ydw i’n addysgu?

Teitl yr aseiniad: Sut mae ysgol yn datblygu un agwedd ar ei Chynllun Datblygu Ysgol: adroddiad sy’n adfyfyrio’n feirniadol ar y camau gweithredu, yr effaith a’r sylfaen dystiolaeth.

Rhif myfyriwr: 1304488

Dyddiad cyflwyno’r aseiniad: Ebrill 17eg 2020

Terfyn geiriau: 2,500 o eiriau (+/- 10%)

Cyfrif geiriau’r adroddiad: 2,477 o eiriau





1. Cyflwyniad
Prif ffocws yr adroddiad yma yw archwilio sut mae fy ysgol lleoliad yn gweithio tuag at gyflawni un elfen o’i chynllun datblygu ysgol (CDY). Wrth wneud hyn, adfyfyriaf ar yr effaith a’r tystiolaeth a gyflwynwyd imi neu a ganfyddwyd gennyf hyd hyn hyn.
Wrth ysgrifennu’r adroddiad hon, dilynaf ganllaw rhif 40 yn nogfen BERA (2018) ynghylch cyfrinachedd, hynny yw ymdrinnir â sefydliadau yn ddi-enw yn yr adran hon ac o fewn adrannau eraill y traethawd. Wrth gyfeirio at fy ysgol lleoliad o fewn yr adroddiad, cyfeiriaf ati fel ‘Ysgol X’, a phe cyfeirir at unrhyw unigolion, cyfeirir atynt yn ddi-enw ac yn anhysbys.
Cyflwynaf amlinelliad byr o gyd-destun yr ysgol. Mae’r ysgol yn ysgol uwchradd ddwyieithog gyda 1436 o ddisgyblion yn ei mynychu, gyda 236 ohonynt yn y Chweched Dosbarth. Gweithia 91 o athrawon o fewn yr ysgol, gyda 44 o aelodau staff cynorthwyol. Yn dilyn arolwg ESTYN yn nhymor yr Hydref llynedd, gosodwyd yr ysgol yng nghategori ‘Gwyrdd’, sef y categori uchaf. O ran ambell ystadegyn ar gyfer disgyblion, mae gan 18.9% yr hawl i brydau ysgol am ddim. Mae 31% o ddisgyblion wedi’u cofrestru gydag anghenion dysgu ychwanegol, ac mae 36 disgybl yn astudio Saesneg fel iaith ychwanegol.
Yr elfen benodol yr wyf wedi dewis ei harchwilio yw sut mae Ysgol X yn gweithio ar atgyfnerthu datganiadau a dulliau bugeiliol er mwyn gwireddu ei blaenoriaeth o ddatblygu lles pob disgybl.











2. Adolygiad Llenyddiaeth

(i) Cynllun Datblygu Ysgol
Nid oes yna rysáit neu restr wirio benodol ar gyfer y broses o ddylunio cynllun datblygu ysgol (neu CDY) yn bodoli, ond fy mwriad o fewn yr adran yma ydyw creu casgliad o’r elfennau pwysicaf sydd yn angenrheidiol ar gyfer dylunio cynllun effeithiol a llwyddiannus. Sylweddolais fod nifer o ffynonellau yn cyfrannu, ac yn ychwanegu, at ddiffiniadau ei gilydd wrth ymgymryd â’r ymchwil.
“A school improvement plan is a road map that sets out the changes a school needs to make to improve the level of student achievement, and shows how and when these changes will be made.”
(Education Improvement Commission: 2000, tud.6)
Gellir ystyried y diffiniad uchod fel man cychwyn ar gyfer diffinio cynllun datblygu ysgol. Hoffaf y trosiad o fap wrth drafod cynlluniau, a nodwyd yma mai er budd cyrhaeddiad disgyblion ydynt, ac mae’r cwestiynau pwysig ‘sut’ a ‘pham’ yn bresennol.
“Bydd cynllun datblygu ysgol yn cael ei lywio gan yr hunanwerthuso a wna ysgol o’i pherfformiad ei hun ynghyd â data cyd-destunol, a bydd yn cynnwys blaenoriaethau gwella’r ysgol yn ogystal â thargedau tymor byr a thymor hwy.”
(Llywodraeth Cymru: 2014, tud.3)
Dyma’r diffiniad a gynigir gan Lywodraeth Cymru o gynllun datblygu ysgol, a gwelir nifer o eiriau allweddol gyfer cynlluniau datblygu wedi’u cynnwys, megis: hunanwerthuso, data, blaenoriaethau a thargedau. Mae’r geiriau yma yn cynrychioli’r camau a gymerir gan ysgol i yrru a gwella cynnydd ei dysgwyr. 
Atgyfnerthir y diffiniad hwn gan ddiffiniad arall a gynigiwyd gan Caldwell & Spinks (1992: 43) lle cyfeiriant at gynllun datblygu fel datganiad cryno o flaenoriaethau a strategaethau a lywia’r cynllunio gweithredol yn flynyddol a werthuswyd yn rheolaidd er mwyn cyfrif am gryfderau, gwendidau, cyfleoedd a bygythiadau o fewn amgylchedd fewnol ac allanol ysgol. Credaf mai’r cysyniad allweddol o’r diffiniad yma ydyw’r cyfeiriad at werthuso rheolaidd sydd yn cefnogi’r syniad o dargedau tymor byr. Er hynny, yn wahanol i ddiffiniad Llywodraeth Cymru uchod, ni cheir cyfeiriad at unrhyw ddefnydd o ddata o fewn y broses gan Caldwell & Spinks.
Amlinellwyd rhestr o rinweddau cynlluniau datblygu effeithiol gan Huber & Conway (2010: 56). Yn eu plith, daw’r angen am fonitro a dadansoddi rheolaidd o ddata disgyblion i’r amlwg o ran effeithiolrwydd. Ychwanegwyd mwy o rinweddau yma nas trafodwyd eisoes gennyf, megis sut mae’r ysgol yn mynd ati i integreiddio strategaethau ymyrraeth penodol ac effeithiolrwydd strategaethau arweiniol. Yn ddiddorol, nodant bwysigrwydd adnabod yr unigolion sydd â chyfrifoldeb dros weithredu pob strategaeth o fewn y cynllun datblygu. Cyfeiriant at waith Webb (2007) wrth nodi y bydd absenoldeb y rhinweddau yma, ynghyd â gwerthusiadau rheolaidd o’r broses gwella, yn golygu na fydd gwelliant cynaliadwy yn debygol.
Ychwanegwyd elfennau eraill gan Brighouse & Woods (2013: 128) yn eu diffiniad hwy ynghylch pa adnoddau a chefnogaeth y bydd angen arnynt er mwyn gwireddu’r blaenoriaethau. Trafodant yr angen i sefydlu cyfrifoldebau pwysig a meini prawf er mwyn sicrhau atebolrwydd effeithiol a hunanwerthusiad ysgol gyfan llwyddiannus.
Gwelir felly yr angen i gyd-blethu’r elfennau uchod er mwyn dylunio cynllun effeithiol sydd yn sicrhau cynnydd yn neilliannau’r dysgwyr sydd yn gynaliadwy ac yn llwyddiannus. 

(ii) Lles Disgyblion
Wrth gysylltu’r maes penodol yr wyf yn ymchwilio iddo i’m trafodaeth, sef datblygu lles disgyblion, cynigia Shotton & Burton (2019) fod y nod o gynyddu cyrhaeddiad disgyblion wedi arwain at ffocws cul ar lwyddiant academaidd disgyblion, yn hytrach nag agweddau ehangach bywydau’r disgyblion. Cynigiant hefyd, o brofiad, yr awgrymir fod diwallu anghenion emosiynol dysgwyr yn galluogi dysgu gwell. Ar yr un trywydd, nodir yng nghanllaw Cwricwlwm i Gymru (Llywodraeth Cymru: 2020, 74), wrth grynhoi bwriad maes dysgu a phrofiad iechyd a lles, ei fod “yn cydnabod bod iechyd a lles yn bwysig i alluogi dysgu llwyddiannus.”
Rhoddir pwyslais ar les emosiynol a chymdeithasol (social and emotional wellbeing – SEWB) o fewn addysg gan Watson (2012). Nodant fod y term SEWB yn cynnwys rhaglenni’n seiliedig ar fodelau cadarnhaol (pwysleisio a hyrwyddo lles emosiynol a chymdeithasol) a diffygiol (atgyweirio ymatebion i faterion cymdeithasol negyddol megis iselder a phryder) ar gyfer gwella lles.
Nid oes dadlau nad yw lles disgyblion yn hollbwysig o fewn amgylchedd ysgol, ond a oes erbyn heddiw gormod o bwyslais ar les yn hytrach na chyrhaeddiad academaidd yn yr ystafell ddosbarth?
Dyna’r farn yn ôl Ecclestone (2007) a gyfeiriwyd ati gan Watson (2012: 4) a ddadleua fod y pwyslais ar les emosiynol ac ymlyniad disgyblion wedi datguddio tôn pesimistaidd sydd yn breintio difrod, eiddiledd a bregusrwydd. Ni ddaeth y farn honno heb ei chyhuddiadau, ac un ohonynt yw Downes (2018) sydd â’r nod o gynnig wrth-ddadl i waith Ecclestone trwy amddiffyn a phwysleisio ffocws ar rôl lles emosiynol yng nghyd-destun addysg trwy herio chwech o ddadleuon allweddol Ecclestone. 























3. Datblygu Pwynt Gweithredu
Yn yr adran hon, manylaf ar y prosesau a ddilynir gan Ysgol X wrth weithio ar yr elfen benodol o fewn ei chynllun datblygu ysgol, sef atgyfnerthu datganiadau a dulliau bugeiliol wrth weithio ar ei blaenoriaeth o wella lles disgyblion.
Trafodwyd eisoes nifer o’r prosesau a ddilynir yn adran flaenorol yr adroddiad hon, megis hunanwerthuso, dadansoddi data, cynnwys rhanddeiliaid, cynllunio strategol a sut mae’r ysgol yn mynd ati i fesur effaith y cynllun. Yn ychwanegol at hynny, trafodaf y camau gweithredu penodol a nodwyd er mwyn cyflawni’r elfen.
Mae cynllunio strategol yn allweddol i gynllun datblygu llwyddiannus, ac mae’r ddau ddull yn debyg iawn oherwydd mae’r broses o bennu blaenoriaethau yn nodweddiadol o gynllunio strategol. Nodir gan Lywodraeth Cymru (2014: 11):
“Mae’r cynllun datblygu ysgol yn fodd o symleiddio prosesau cynllunio datblygu ysgolion ac o osgoi dyblygu diangen a biwrocratiaeth ychwanegol.”
 Wrth ddiffinio cynllunio strategol, cynigia Davies & Ellison (1998: 462) y cysyniad o “journey thinking”, sef y broses o ddadansoddi patrymau’r gorffennol cyn ymestyn ymlaen i’r dyfodol. Nodant hefyd fod y broses hon ar ei mwyaf effeithiol o fewn amgylchedd gyson a rhagweladwy lle gellir adnabod strategaethau perthnasol cyn eu gweithredu mewn modd call a chadarn.
Cynigia Dolph (2016: 100) esboniad sydd yn cynnwys mwy o’r eirfa bwysig a gysylltir i gynllunio strategol:
“A thoughtful strategic planning process can help develop a board’s desired future driven by goals and strategies aimed at progress.”
	Gweler cyfeiriad at nodau a strategaethau sydd yn anelu at gynnydd. Yng nghyd-destun Ysgol X, crëwyd cynllun tair blynedd yr ysgol (neu daith ddatblygu) yn 2017 lle nodwyd blaenoriaethau’r ysgol a oedd yn datblygu’n flynyddol ac yn adeiladu ar flaenoriaethau’r flwyddyn flaenorol. Ar gyfer y flwyddyn gyfredol, pennwyd chwe blaenoriaeth a oedd yn ymestyn yn eang ar hyd fywyd ac amgylchedd yr ysgol, megis safonau, lles, dysgu ac addysgu, gofal a chefnogaeth a rheolaeth ac arweiniad yr ysgol.
	Elfen bwysig o greu cynllun datblygu yw hunanwerthuso. Ceir strwythur hunanwerthuso pendant o fewn cynllun Ysgol X. Hynny yw, maent yn gwirio cynnydd pob elfen ar dair adeg yn ystod y flwyddyn academaidd: Medi, Ionawr a Mai. Yn dilyn yr hunanwerthuso, categoreiddiant y cynnydd i bedwar categori: arbennig, da, derbyniol ac anfoddhaol. 
Ym marn Brighouse & Woods (2013: 145) dylid sefydlu diwylliant hunanwerthuso o fewn ysgol a seiliwyd ar wybodaeth casgliadol ac adfyfyriol sydd yn cynnwys prosesau megis casglu, dadansoddi, dehongli a monitro ystod eang o dystiolaeth er budd cynllunio ac hyrwyddo gwelliant. Ânt yn eu blaenau i grybwyll y dylai’r holl garfannau sydd yn gysylltiedig i’r ysgol chwarae rhan yn y broses hon. 
Cefnogaf gysyniad Anderson-Butcher et al (2010: 160) ynghylch model cydweithredu cymunedol (community collborative model) a rydd bwyslais ar ehangu cynlluniau datblygu confensiynol gan alluogi cydweithio agos ar lefel allblyg a chymunedol. Yn absenoldeb y partneriaethau yma, dadleuant na fydd digon o ddisgyblion yn dod i’r ysgol gyda’r cymhwysedd na’r parodrwydd i ddysgu, ac ni fydd ysgolion yn barod i ddelio gydag amrywiaeth o ddisgyblion o gefndiroedd nag anghenion amrywiol.
Yng nghyd-destun Ysgol X, cydweithiant gydag ystod o randdeiliaid er mwyn gwella lles ei disgyblion, a’r disgyblion a’u rhieni sydd o dan sylw ar gyfer yr elfen benodol hon o’r cynllun datblygu. Er mwyn cryfhau’r cyswllt rhwng yr ysgol a rhieni, treialwyd rhaglen newydd eleni, sef y Rhaglen Gynhwysiant Rhieni (Parental Involvement Programme – PIP). Yn ogystal â hynny, bwriadwyd defnyddio gwefan yr ysgol er mwyn cryfhau’r elfen o gyfathrebu’r dulliau bugeiliol.
Ystyrier y PIP eto. Seiliwyd y rhaglen ar gyfres o weithdai ar gyfer rhieni mewn amryw feysydd ar hyd y cwricwlwm, yn ogystal â chynnwys materion bugeiliol a diogelu, unwaith pob hanner tymor. Bwriad yr ysgol oedd rhannu gwybodaeth am y datganiadau yma yn ystod y gweithdai. Cyfeiriaf at waith Brighouse & Woods (1999: 112) sydd yn trafod pwysigrwydd cynnal gweithdai ar gyfer rhieni oherwydd eu bônt yn cynnig esiamplau ymarferol o ddysgu.
Dywed Brighouse & Woods (2013: 118) fod cynnig mecanwaith adborth cyson ar gyfer rhieni ynghylch ansawdd yr addysg, megis holiaduron rheolaidd, yn arfer effeithiol iawn, a dylid ei ystyried wrth hunanwerthuso. Dilyna Ysgol X hyn trwy ddefnyddio’r PIP a dadansoddi data holiaduron disgyblion a rhieni er mwyn canfod meysydd gwella cyn cyfathrebu’r gwelliant maes o law. Dywed Cohen et al (2011: 256) fod holiaduron yn fodd o gasglu data ar gyfer amser benodol gyda’r bwriad o ddisgrifio natur amodau cyfredol, neu adnabod unrhyw safonau lle gellid eu cymharu gyda’r amodau cyfredol.
Teimlaf fod y defnydd rheolaidd o holiaduron yn effeithiol oherwydd gellir casglu data cyfredol ac amserol a fydd yn ffynhonnell bwysig wrth ymgymryd â’r broses o hunanwerthuso, ond rhaid osgoi ei gorwneud hi a all achosi syrffed ac undonedd i’r broses. Er hynny, credaf fod yna le pendant i’r broses hon.
Y cam olaf yn y broses o greu cynllun datblygu yw mesur effaith y blaenoriaethau a nodwyd. Yn ôl Llywodraeth Cymru (2014: 17) dylid ystyried cynlluniau datblygu fel “dogfennau byw” sydd yn cael eu monitro, eu hadolygu a’u diwygio’n rheolaidd, megis yn flynyddol.
O ran mesur effaith y cynllun, paratowyd meini prawf llwyddiant ar gyfer pob blaenoriaeth gan Ysgol X. Er yr ymdrech i baratoi’r meini prawf, teimlaf y maent yn rhy gyffredinol ac yn anfesuradwy heb unrhyw ffigyrau nag amserlen yn gysylltiedig. Cwestiynaf a yw’r rhain yn effeithiol fel targedau?
I grynhoi’r adran hon felly, gwelir bod Ysgol X yn defnyddio nifer o brosesau effeithiol wrth ddylunio’i chynllun datblygu. Er hynny, gellir tynhau ambell broses er budd cynnydd y disgyblion a chynhaliaeth o amgylchedd gadarnhaol yr ysgol.
























4. Adfyfyrio a Gwerthuso
Wrth adfyfyrio ar ddatblygiad yr ysgol, teimlaf fod Ysgol X ymhell ar y trywydd cywir wrth weithio tuag at gyflawni’r elfen yma yn ei chynllun datblygu. Mae’r prosesau a ddilynir yn gadarn, megis yr hunanwerthuso a’r defnydd o ddata perthnasol, a chytunaf gyda’r amlygiad fod yna gynnydd da wedi’i wneud o ran yr elfen hon.
Er hynny, wrth werthuso’r gwaith a wnaed, hoffaf gynnig ambell awgrym fy hun er mwyn mireinio ymdrechion yr ysgol.
Yn gyntaf, wrth ystyried y cyswllt rhwng yr ysgol, y disgyblion a’u rhieni, credaf ei fod yn hollbwysig y ceir mwy o bwyslais ar y Rhaglen Gynhwysiant Rhieni (PIP) fel ffrwd o gyfathrebu gyda rheini, ac i’w cynnwys yn fwy ym mywyd yr ysgol. Dangoswyd imi fod y niferoedd a fynychodd y gweithdai a gynhaliwyd yn amrywiol ac yn medru bod yn isel wrth ystyried maint yr ysgol o ran nifer y disgyblion.
Rhoddir pwysau ar staff hefyd i gyflwyno’r gweithdai, a theimlaf y bydd dilyn model Anderson-Butcher et al (2010), sydd yn pwysleisio ymgysylltu â’r gymuned, yn fuddiol wrth gryfhau cysylltiadau allanol gan ffurfio partneriaethau posib. Gellid ystyried rhai rhieni neu lywodraethwyr cyswllt ar gyfer arwain y gweithdai yn ogystal.
Crybwyllwyd yr awgrym yma gennyf eisoes ynghylch sicrhau targedau mwy fesuradwy fel dull o fesur effaith y cynllun, ond teimlaf y bydd y manylder yn fuddiol er mwyn adnabod cryfderau a meysydd gwella penodol. Enghreifftiaf o’r cynllun datblygu:
Un faen prawf a nodwyd yw sicrhau bod presenoldeb ysgol gyfan yn cyrraedd neu’n mynd tu hwnt i 95%. Teimlaf fod hyn yn darged manwl a mesuradwy, oherwydd ceir ffigwr penodol yma y gellid eu gweithredu oddi wrtho.
Yn wahanol i hynny, nodant eu bônt am ddefnyddio ystod o strategaethau effeithiol i leihau’r niferoedd a waherddir am gyfnod penodedig o amser. Yn fy marn i, mae hyn yn rhy haniaethol. Credaf y mae angen gosod ffigwr penodol fel targed mesuradwy i’w anelu ato.
Er hynny, mân awgrymiadau llym ydyw’r uchod gennyf, a chlodforaf waith ac ymdrechion dygn Ysgol X i wella lles ei disgyblion trwy atgyfnerthu’i datganiadau a dulliau bugeiliol.




5. Casgliad
Felly dyma grynhoi fy adroddiad sydd yn archwilio sut mae Ysgol X yn gweithredu ac yn atgyfnerthu datganiadau a dulliau bugeiliol yr ysgol yn eu cynllun datblygu.
Dysgais o’r astudiaeth hon fod y broses o lunio cynllun datblygu yn broses sydd yn gofyn am ymdrech a chydweithrediad ysgol gyfan sydd yn cynnwys rôl i’r amryw randdeiliaid cysylltiedig os ydyw am fod yn llwyddiannus. Dysgais fod yna ddulliau effeithiol yn medru cyfrannu tuag at lunio cynllun datblygu ond nid oes yr un ganllaw penodol oherwydd y mae pob ysgol yn wahanol. Daeth i’r amlwg ei fod yn bwysig ystyried cynllun datblygu fel dogfen fyw a all gael ei diwygio’n rheolaidd yn ddibynnol ar flaenoriaethau strategol yr ysgol.
Wrth ystyried fy arferion proffesiynol i yn y dyfodol, gwelaf debygrwydd rhwng cynllunio ysgol gyfan a chynllunio personol. Teimlaf y bydd dilyn proses tebyg wrth gynllunio gwersi ac adnoddau fy hun trwy ymgysylltu â rhanddeiliaid i ehangu gwybodaeth ac arbenigedd disgyblion. Bydd adfyfyrio ac hunanwerthuso’n hollbwysig yn fy arferion i ac er mwyn fy natblygiad proffesiynol.
Yn bwysicaf oll, teimlaf fod lles disgyblion yn allweddol i sicrhau dysgu llwyddiannus yn yr hirdymor, a byddaf am sefydlu perthnasau ac amgylchedd gadarnhaol gyda disgyblion a’u rhieni er mwyn bod o fudd i ddeilliannau pob un dysgwr.

